b'\n_START_ARTICLE_\nRecesiune (economie)\n_START_PARAGRAPH_\nRecesiune este  un termen economic care reprezint\xc4\x83 o sc\xc4\x83dere a produc\xc8\x9biei, o reducere a investi\xc8\x9biilor, o stagnare temporar\xc4\x83 a afacerilor, fiind o faz\xc4\x83 de declin a activit\xc4\x83\xc8\x9bii economice \xc8\x99i o diminuare temporar\xc4\x83 a activit\xc4\x83\xc8\x9bii economice dintr-o \xc8\x9bar\xc4\x83, mai pu\xc8\x9bin grav\xc4\x83 dec\xc3\xa2t depresiunea sau criza economic\xc4\x83. Aceast\xc4\x83 faz\xc4\x83 a ciclului afacerilor, concretizat\xc4\x83 prin \xc3\xaencetiniri neinten\xc8\x9bionate ale ritmului cre\xc8\x99terii economice, se produce sub inciden\xc8\x9ba reducerii venitului produc\xc4\x83torilor \xc3\xaen raport cu cel anterior sau cu cel anticipat._NEWLINE_De fapt, nu exist\xc4\x83 o singur\xc4\x83 defini\xc8\x9bie a recesiunii, cel mai popular indice fiind reprezentat de cre\xc8\x99terea negativ\xc4\x83 a produsului intern brut (PIB) \xc3\xaen dou\xc4\x83 trimestre consecutive. Pornind de la aceast\xc4\x83 defini\xc8\x9bie, revenirea economic\xc4\x83 \xc3\xaencepe oficial c\xc3\xa2nd reapare cre\xc8\x99terea PIB-ului._NEWLINE_O alt\xc4\x83 defini\xc8\x9bie mai complex\xc4\x83 a recesiunii a fost propus\xc4\x83 de Biroul Na\xc8\x9bional de Cercetare Economic\xc4\x83 (NBER) din SUA. Conform acestui birou, recesiunea reprezint\xc4\x83 "un declin semnificativ al activit\xc4\x83\xc8\x9bii la nivel na\xc8\x9bional, care dureaz\xc4\x83 mai mult de c\xc3\xa2teva luni \xc8\x99i este vizibil prin sc\xc4\x83derea produsului intern brut, a veniturilor reale ale popula\xc8\x9biei, a num\xc4\x83rului de angaja\xc8\x9bi din economie, a produc\xc8\x9biei industriale \xc8\x99i a v\xc3\xa2nz\xc4\x83rilor cu am\xc4\x83nuntul \xc8\x99i cu ridicata."_NEWLINE_Alt\xc4\x83 defini\xc8\x9bie a recesiunii o consider\xc4\x83 ca fiind o faz\xc4\x83 de contrac\xc8\x9bie a ciclului economic care urmeaz\xc4\x83 unui v\xc3\xa2rf \xc8\x99i sf\xc3\xa2r\xc8\x99e\xc8\x99te \xc3\xaentr-o criz\xc4\x83. Termenul de recesiune este folosit \xc3\xaen general pentru varianta mai bl\xc3\xa2nd\xc4\x83 a acestei faze, \xc3\xaen timp ce pentru varianta sever\xc4\x83 se folose\xc8\x99te termenul de depresiune. Dac\xc4\x83 rata de cre\xc8\x99tere a produc\xc8\x9biei (sau venitului) este suficient de pozitiv\xc4\x83, o recesiune poate fi marcat\xc4\x83 printr-o diminuare a ratei de cre\xc8\x99tere, f\xc4\x83r\xc4\x83 a fi vorba de o sc\xc4\x83dere absolut\xc4\x83 a produc\xc8\x9biei.\n_START_SECTION_\nGlobal\n_START_PARAGRAPH_\nPotrivit Fondului Monetar Interna\xc8\x9bional (FMI), "recesiunea global\xc4\x83 pare s\xc4\x83 aib\xc4\x83 loc pe parcursul unui ciclu care dureaz\xc4\x83 \xc3\xaentre opt \xc8\x99i zece ani". FMI ia \xc3\xaen considerare mai mul\xc8\x9bi factori atunci c\xc3\xa2nd define\xc8\x99te o recesiune global\xc4\x83. P\xc3\xa2n\xc4\x83 \xc3\xaen aprilie 2009, FMI a comunicat de mai multe ori presei c\xc4\x83 o cre\xc8\x99tere global\xc4\x83 anual\xc4\x83 a PIB-ului de 3,0% sau mai pu\xc8\x9bin, \xc3\xaen opinia lor, a fost "... echivalent\xc4\x83 cu o recesiune global\xc4\x83". Prin aceast\xc4\x83 m\xc4\x83sur\xc4\x83, \xc8\x99ase perioade din 1970 se calific\xc4\x83: 1974-1975, 1980-1983, 1990-1993, 1998, 2001-2002, \xc8\x99i 2008-2009. \xc3\x8en timp ce FMI, \xc3\xaen aprilie 2002, a numit ultimele trei recesiuni globale din ultimele trei decenii, cre\xc8\x99terea global\xc4\x83 a produc\xc8\x9biei pe cap de locuitor a fost zero sau negativ\xc4\x83, iar FMI a argumentat - la acel moment - c\xc4\x83, contrar situa\xc8\x9biei din 2001, \xc3\xaen acest an nu a fost calificat\xc4\x83 drept recesiune global\xc4\x83.'